Bjerkvik
Store norske leksikon,Geografi,Norges geografi,Nordland,Narvik
Bjerkvik er et tettsted i Narvik kommune i Nordland. Tettstedet er ifølge SSBs definisjon 1,3 km², og har 1094 innbyggere (2022).
Bjerkvik ligger innerst i Herjangsfjorden (Herjangen), en nordgående arm av Ofotfjorden. Bjerkvik ligger ca. 15 km nord for Narvik sentrum. Umiddelbart sør for tettstedet munner Elvegårdselva ut. Elva kommer fra Hartvikvatnet (77 moh.), som høyere oppe heter Vassdalselva, se Vassdalen. E 10 (Kong Olavs vei, tidligere kalt Lofotveien) tar i Bjerkvik av mot vest fra E 6.Bjerkvik kirke, som er en langkirke i mur fra 1955, er tegnet av Arnstein Arneberg og utsmykket av Axel Revold. Bjerkvik har betydelige militære installasjoner, verksteder og lagre.I mai 1940 stod harde kamper mellom tyske og allierte styrker ved Bjerkvik. Her fant den første allierte landgang sted under andre verdenskrig, og tre firedeler av bebyggelsen ble rasert under gjenerobringen. I Bjerkvik er reist minnestøtter over falne allierte soldater og sivile ofre. Les mer i Store norske leksikon Slaget om Narvik Narvik